Skiptastjórar WOW air hafa vísað nokkrum málum til embættis héraðssaksóknara vegna gruns um að þar hafi átt sér stað ólögmæt háttsemi . Á meðal þeirra mála sem þar eru undir eru mál tengd skuldabréfaútboði WOW air , sem lauk í september 2018 , og mál tengd húsnæði sem Skúli Mogensen , eigandi og forstjóri WOW air , hafði til umráða í London . Heimildir Kjarnans herma að fleiri tilvik hafi einnig verið tilkynnt . Ólafur Þór Hauksson héraðssaksóknari staðfesti við Kjarnann að tilkynning hefði borist frá skiptastjórum WOW air fyrir nokkrum dögum síðan en vildi að öðru leyti ekki tjá sig um málið . Deloitte fengið til að rannsaka Föstudaginn 16. ágúst 2019 héldu skiptastjórar þrotabús WOW air , Sveinn Andri Sveinsson og Þorsteinn Einarsson , fund með kröfuhöfum félagsins . Auglýsing Í skýrslu skiptastjóranna var farið yfir hver raunveruleg staða mála var hjá WOW air þegar skellt var í lás með hvelli í lok mars 2019 . Þar var meðal annars opinberað að við gjaldþrot félagsins hafi verið um þrjár milljónir króna lausar til ráðstöfunar á bankareikningum WOW samstæðunnar . Til að setja þá tölu í samhengi má benda á að við gjaldþrot störfuðu alls 963 manns hjá WOW air . Í skýrslu skiptastjóranna sagði að þeir teldu „ óhjákvæmilegt að fram fari nánari greining á því hvenær WOW var sannarlega ógjaldfært . “ Skömmu eftir að skiptastjórar voru skipaðir yfir bú WOW air réðu þeir ráðgjafarfyrirtækið Deloitte til að vinna athugun á málefnum félagsins , fjármálum þess og ráðstöfunum fyrir þrot . Deloitte skilaði af sér ítarlegri skýrslu í lok júní síðastliðins og helstu niðurstöður hennar voru kynntar á kröfuhafafundinum í ágúst . Eftir skil á skýrslunni tóku skiptastjórar skýrslur af öllum stjórnarmönnum lykilstjórnendum og endurskoðanda WOW air . Þær fóru fram á tímabilinu 5. til 30. júlí . Kynning ekki talin hafa gefið raunsanna mynd af rekstri WOW air Slík athugun skipti meðal annars máli fyrir þá þátttakendur í skuldabréfaútboði WOW air sem fram fór í ágúst og september 2018 , sem töldu sig hafa verið blekktir . Í skýrslunni sagði : „ Skiptastjórar telja vera til staðar vísbendingar um að upplýsingar og gögn um fjárhagsleg málefni félagsins , rekstur og efnahag og áætlanir , sem fjárfestakynning skuldabréfaútboðsins byggði á , hafi verið ófullnægjandi og ekki gefið raunsanna mynd af rekstri og efnahag WOW á þessum tíma , aukinheldur sem áætlanir hafi ekki verið raunhæfar . “ Auglýsing Það væri niðurstaða skiptastjóranna að þátttakendur í skuldabréfaútboðinu hafi verið blekktir . Þar var meðal annars vísað í að eigið fé WOW air hefði með réttu átt að vera neikvætt um mitt ár 2018 þegar farið var af stað með útboðið . Í efnahagsreikningi sem birtur var í fjárfestakynningunni var því hins vegar haldið fram að eigið fé væri jákvætt . Þ.e. að WOW air ætti meiri eignir en skuldir . Leiga á íbúð sögð greiðsla á persónulegum kostnaði Skúla Í skýrslu Deloitte var einnig greint frá því að WOW air hefði greitt 37 milljónir króna í leigu vegna íbúðar í London , sem Skúli Mogensen og kærasta hans bjuggu í , á tveggja ára tímabili , frá 28. mars 2017 og þangað til að WOW air fór í þrot . Það þýðir að meðaltalsmánaðarleiga hefur verið rúmlega 1,5 milljón króna á mánuði . Íbúðin var í eigu félags sem hét WOW air Ltd. , og var skráð í Englandi . Það var lengi vel í persónulegri eigu Skúla Mogensen en var framselt til WOW air í september 2018 , í sama mánuði og skuldabréfaútboð félagsins fór fram . Skiptastjórar WOW air sögðu í skýrslu sinni að enginn samningur hafi verið í gildi milli WOW air og WOW air Ltd. „ vegna þessarar íbúðar og þá voru greiðslur WOW vegna hennar ekki samþykktar í stjórn félagsins . “ Leigugreiðslurnar hafi einfaldlega verið vegna greiðslu á persónulegum kostnaði hluthafa WOW air , Skúla Mogensen . Í skýrslunni segir enn fremur að Deloitte telji , að lokinni athugun sinni , að „ greiðslur WOW vegna reksturs og leigu fyrrgreindrar íbúðar hafi ekki verið reistar á viðskiptalegum forsendum enda engar vísbendingar um að íbúðin hafi verið nýtt í þágu starfsmanna WOW , hvorki flugfólks né annarra almennra starfsmanna . Skiptastjórar skoða nú að krefjast endurgreiðslu þess fjár sem WOW greiddi vegna fyrrgreindrar íbúðar . “ Skúli Mogensen sagði í yfirlýsingu sem hann sendi á fjölmiðla í ágúst síðastliðnum að þegar WOW air hafi farið að leigja íbúðina , í byrjun árs 2017 , hafi flugfélagið verið að undirbúa opnun á nýrri starfsstöð í London eða Dublin og jafnframt verið að skoða mögulega skráningu á markaði í London . „ Hvort tveggja kallaði á verulega viðveru forstjóra í London . WOW air skilaði yfir 4 milljörðum í hagnað árið 2016 og því voru þessi áform eðlilegt skref í áframhaldandi uppbyggingu WOW air á þeim tíma og ekkert óeðlilegt við það að félagið skyldi leigja húsnæði fyrir forstjóra félagsins í þeim tilgangi að sinna þeim verkefnum . “ Vilja rifta greiðslum til Skúla Á grundvelli athugunar Deloitte hefur þrotabúið þegar ráðist í ýmsar aðgerðir , og mun ráðast í fleiri . Flestar snúast þær um samninga og greiðslur sem áttu sér stað milli Skúla Mogensen og félags hans Títan , sem var eigandi WOW air fyrir þrot , og WOW air . Þegar hefur verið höfðað riftunarmál vegna greiðslu á tæplega 108 milljón króna frá WOW air til Títan , félags Skúla Mogensen , sjö vikum fyrir gjaldþrot flugfélagsins . Það var gert 24. júlí 2019 . Greiðslan byggði á því að sumarið 2018 , þegar staða WOW air var orðin mjög þröng , keypti WOW air 60 prósent í félaginu Cargo Express af Títan á 2,1 milljarð króna . Auglýsing Þá áttu 150 milljónir króna að greiðast frá WOW air til Títan í reiðufé 30. apríl 2019 vegna sölunnar . Sú greiðsla átti að vera háð því að Cargo Express myndi greiða arð til WOW air vegna ársins 2018 sem næmi að minnsta kosti sömu upphæð . Sú greiðsla fór fram tæplega þremur mánuðum fyrir umsaminn gjalddaga og sjö vikum fyrir gjaldþrot WOW air . Í skýrslu skiptastjóra sagði : „ Á þeim tíma var WOW í miklum fjárhagserfiðleikum . Greiðsla á ábyrgðargjaldi Annað mál sem Deloitte vakti sérstaka athygli á eftir athugun sína var í tengslum við flugvélarnar TF-MOM , TF-DAD , TF-KID og TF-SON . Þær voru allar seldar til Air Canada um áramótin 2018 / 2019 . Í dag nemur sú upphæð um 1,3 milljarði króna . Auk þess greiddi WOW air mánaðarlegt ábyrgðargjald til Títan vegna leigu á vélunum . Hluta af þeim kröfum sem urðu til vegna þessa samnings voru nýttar til að greiða fyrir aukið hlutafé í WOW air . Niðurstaða Deloitte var að erfitt hafi verið að „ greina viðskiptalegar forsendur að baki svo hárri þóknun er WOW bar að greiða Títan fyrir kauprétti að flugvélum . “ Undir það tóku skiptastjórar WOW air í skýrslunni og þar kemur fram að málið sé til áframhaldandi skoðunar . Skúli hefur sagt að það sé ekki rétt að hann hafi fengið milljarða greiðslur út úr WOW air vegna sölu Títan á kaupréttunum , sem félagið hafi fengið frítt , til WOW air . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .